Ruiters afgegooi toe perde vir leeu skrikFoto: SA Horseback Safaris, Facebook Twee persone is Maandag beseer toe hulle van hul perde afgeval het nadat ŉ leeu hulle glo by ŉ wildtuin in Krugersdorp bestorm het. SA Horseback Safaris, wat perderitte deur die wildtuin aanbied, ontken dat ŉ leeu-aanval plaasgevind het, ondanks berigte op sosiale media. Die vrou wat die maatskappy se telefoon beantwoord het, het gesê ŉ groep ruiters het naby die leeuhok gery om na ŉ kameelperd te kyk. Die leeu het glo teen die elektriese heining opgespring en van die perde het geskrik. Die woordvoerder van die maatskappy, wat nie haar naam wou gee nie, het gesê die leeu kon nie uit die hok ontsnap nie. Sy het gesê die twee ruiters is na ŉ hospitaal geneem, maar sy wou nie besonderhede oor hulle toestand bekend maak nie. Volgens die groep se webwerf kos ŉ twee en ŉ halfuur rit deur die natuurreservaat R300 per persoon. Groepe is nie groter as 12 persone nie.